Tässä on Junckerin pakolaispaketti – katso yksityiskohdat - MTVuutiset.fi
Tässä on Junckerin pakolaispaketti – katso yksityiskohdat
Julkaistu 09.09.2015 18:01
Euroopan komission puheenjohtaja Jean-Claude Juncker esitti tänään pakettinsa unionin pakolaiskriisin hoitamiseksi. Tässä avainkohdat.
SIIRROT MUIHIN EU-MAIHIN
Yhteensä 160 000 pakolaista siirretään Kreikasta (66 400), Unkarista (54 000) sekä Italiasta (39 600) muihin EU-maihin kahden vuoden kuluessa. Suomen osuus on 2400 pakolaista. Eniten vastaanottavat Saksa, Ranska ja Espanja, jotka käytännössä vastaanottavat noin 60 prosenttia Kreikassa, Unkarissa ja Italiassa tällä hetkellä odottavista turvapaikanhakijoista.
EU-maiden tulee järjestää keskuksia (hotspots) joissa maahantulijat vastaanotetaan ja rekisteröidään. Heiltä otetaan sormenjäljet, jotta voidaan varmistaa, etteivät he voi hakea turvapaikkaa toisesta EU-maasta. Järjestelmästä halutaan tehdä pysyvä jotta se pystyy reagoimaan myös tulevaisuuden kriiseihin.
Komissio esittää evättyjen turvapaikkahakijoiden palautuksen nopeuttamista. Suunnitelma sisältää mm. vapaaehtoisten palautusten tehostamista sekä uusien vastaanottosopimuksien tekemistä Aasian ja Afrikan maiden kanssa.
Vastaanottava maa saa 6000 euroa per henkilö. Kreikka, Unkari ja Italia puolestaan saavat 500 euroa per henkilö majoitus- ja kuljetuskustannusten kattamiseen. Hankkeen kokonaiskustannus on arviolta 780 miljoonaa euroa.
Operaatio toteutetaan pakottavalla lainsäädännöllä. Muiden EU-maiden paitsi Britannian, Irlannin ja Tanskan on pakko osallistua. Valtiot voivat hakea operaatioon yhden vuoden lykkäystä "perusteltujen objektiivisten syiden perusteella", mutta silloin päätöksen rahallinen hinta on 0,002 prosenttia bruttokansantuotteesta. Suomen kohdalla tämä tarkoittaisi noin 4,1 miljoonaa euroa.
TURVALLISET MAAT
Komissio ehdottaa turvallisten maiden luetteloa, joiden kansalaiset voidaan muita todennäköisemmin palauttaa lähtömaahansa. Turvallisia lähtömaita tulevat olemaan Albania, Bosnia-Herzegovina, Kosovo, Makedonian tasavalta, Montenegro, Serbia ja Turkki. Listalle voi vielä tulla muitakin maita. Noin 17 prosenttia turvapaikanhakijoista tulee näistä maista.
Rajavalvontaorganisaatio Frontexin roolia laajennetaan ja siitä tehdään "täysin operatiivinen Euroopan raja- ja rannikkovartiosto". Komissio lupaa "kunnianhimoisia toimia" rajavalvonnan uudistamiseksi vuoden loppuun mennessä.
Hallitsemattoman maahanmuuton syihin halutaan puuttua hätärahastolla, johon ohjataan 1,8 miljardia euroa suoraan unionilta. Myös eri valtioilta on tulossa apupaketteja.
SEURAAVAT AVAINHETKET
14. syyskuuta: Sisäministerit tapaavat ja neuvottelevat komission asettamista ehdoista
15-16. lokakuuta: EU-huippukokous, jonka yhteydessä Euroopan Parlamentti päättää uusista turvapaikkaratkaisuista.
11-12. marraskuuta: Avustusrahastosta pyritään soimaan Maltan EU-Afrikka-huippukokouksessa.
2016 alku: EU:n uusi laillisen maahanmuuton malli käyttöön, Frontexin roolia uudistetaan.